정조 6년
壬寅五月初四日卯時。上御誠正閣。大臣備局堂上引見入侍時。領議政徐命善。左議政洪樂性。右議政李福源。行知中樞府事具善復。行戶曹判書金華鎭。行副司直李性源。禮曹判書金魯鎭。行副司直鄭民始。刑曹判書徐有隣。漢城判尹鄭昌聖。咸春君李昌運。行副司直李柱國李敬懋。禮曹參判徐有寧。吏曹參判鄭一祥。兵曹參判蔡弘履。大司憲李在協。校理徐有成。行都承旨嚴璹。假注書趙衍德。事變假注書李敬行。記注官金健修金鳳顯。以次進伏訖。上曰。傳香承旨姑未傳香。則入侍事。分付。敬行承命出傳。命善曰。數日來湯劑連爲進御。伏未審。聖體。若何。上曰。果自近日。連服六和湯。似是暑氣所祟。而兼有泄症。登溷頻數。是甚可悶矣。命善曰。伏承下敎。不勝悶慮。卽令醫官入診。宜矣。上曰。自昨年。頗有若暑之患矣。今年又有此症。食前雖不大段。晩後則頗劇。難於裝束。故提調亦不能召見耳。華鎭曰。六和湯旣進三貼。使醫官更加消詳後。議定繼進當否。宜矣。樂性曰。痞滯之候。何如。上曰。果有輪囷之症。而終未快可矣。福源曰。痰候。若何。上曰。痰滯一樣。元氣數虛。是甚可悶。曾覽谿谷集。有南草宜寒宜暑之說。今此蔘蛤米飮之連日進御。果能得效矣。命善曰。此米飮臣亦連服。見效果不小矣。上曰。前兵判亦連服乎。性源曰。然矣。上曰。米飮本方。出自摠戎使家乎。命善曰。然矣。命善曰。睫上痰核。今臻快復乎。上曰。終未差可矣。命善曰。王大妃殿氣候。若何。上曰。患候尙未復常。誠極焦悶。近以一日所進蔘劑言之。爲四錢五分重。而藥力如冷水。故近或以羅蔘煎進。又進蔘末。論其藥力。幾爲六七錢。而終無顯效。不知當用何劑也。命善曰。患候之一樣彌留。不勝夏悶。而此是年久所祟之症。伏願勿爲過慮焉。上曰。厭進水剌。徒專藥餌。故元氣漸薾。差復無期。是甚渴悶矣。命善曰。惠慶宮氣候。若何。上曰。一樣矣。命善曰。俄陳醫官入診之請。卽令召入。宜矣。上曰。醫官待令乎。華鎭曰。然矣。上曰。然則提調出去。率入。可也。華鎭承命出。與吳道炯金成五洪履福等進伏。命入診。道炯診候訖。奏曰。脈候安靜。右部沈遲。而滯候尙未快解矣。成五又診候訖。奏曰。左右三部微沈。有泄候故似然矣。上曰。洪履福不必診候矣。上曰。六和湯今姑停止。何如。道炯曰。連進此劑。恐合。宜矣。上曰。熱候上面。渴症不止。故連進水飮。水亦有滯。是又可悶矣。命善等曰。泄候引飮。極甚爲悶。臣意則姑停六和湯。更進當劑。宜矣。華鎭曰。淡薑茶雖異客水。連日進御。似或如何矣。樂性曰。止渴之方。無如溫水。薑茶溫進。甚宜矣。上曰。自昨午後。泄候稍減。今日湯劑。只進一貼。可也。華鎭曰。一日一再貼。果涉太過。所進一貼。差晩後當爲煎入乎。上曰。可矣。道炯曰。醍醐湯自日前始爲進上。而性味頗冷。勿爲進御。好矣。上曰。此湯性甚涼。故予不進御矣。命善曰。引飮之際。必以薑茶溫服。則爲好矣。上曰。提調先退。監煎。可也。華鎭與道炯等退出。上曰。傳香承旨。俄有入侍之命。而尙不入來。注書何以傳命乎。敬行曰。以卽爲傳香事傳命矣。上曰。以姑勿傳香。先爲入侍之意下敎。而若是誤傳者。誠可駭矣。向者祭享時。屢致有頉。心常悚悶。欲下飭敎於諸獻官。故有所下敎。而今已傳香云。事不成說矣。傳香承旨卽爲入侍事。分付。健修承命出。與趙鼎鎭偕入進伏。上曰。承旨今已傳香乎。鼎鎭曰。注書俄以傳香傳命。故果爲傳香矣。上曰。注書之若是誤傳。極爲痛駭矣。璹曰。事變假注書李敬行。傳命之際。大段做錯。事極駭然。不可不勘罪。而本院請推之外。無他可施之罰。何以爲之乎。上曰。拿處。可也。出擧條敬行退出。上曰。都承旨今日來參廳坐乎。璹曰。監煎湯劑。故未能來參矣。命善曰。職在藥房。有難以兵房行公矣。命善曰。元陵改莎。以今初七日擇定。而向日奉審之行。領府事以特敎出去矣。今則方有身病。勢難進去。臣等中可以出往。而右相以爲。元陵陵寢。尙未一進。故將欲出去矣。上曰。右相進去。誠好矣。福源曰。臣於七年之內。尙未一瞻象設。故區區下懷。不勝愴結。果與僚相。有所酬酢矣。上曰。莎草枯損處。日前遣承旨奉審。則所見一時惶悶云。故趁今擇日。使之改莎矣。魯鎭曰。連見陵官所報。則有頉處。極甚爲悶。最急處。可以修補。而至於改封築。姑待秋間。當爲擧行。在前明陵改築時。六月有頉。而八月始役矣。上曰。果以八月爲改封築矣。上曰。見今日旱如此。莎草恐難着根矣。命善曰。麗水潤荄。則可得着根矣。樂性曰。運莎時。似有枯損之慮矣。魯鎭曰。果有此慮。故將以卜夜運去矣。上曰。兵判旣已肅命。終不行公。今此本兵重任。有難虛縻。故將欲下詢矣。命善曰。臣方欲陳達。而左相之意。欲請罪云矣。論其情勢。無怪如此。而捕將禁軍別將。俱非踰日不出代之職。下敎之後。不卽擧行。以致捕將則前望落點。禁軍別將終不擬入。此與詣闕開政有異。則尤涉可怪矣。上曰。左相果欲請罪乎。樂性曰。兵判之私義公體。誠甚乖當。故果欲論罪矣。上曰。卿其從所見陳之。可也。樂性曰。捕將與禁軍別將。俱係緊重。不可暫時留窠。兵判旣已出肅受符。且異赴政差出。而終不擧行。捕將則至煩前望點下。禁軍別將則今至四日。尙未出望。處義雖重。國體宜顧。兵曹判書趙㻐。罷職。何如。上曰。依爲之。出擧條命書榻敎曰。兵曹判書前望單子入之。健修承命出持入。上曰。前望實無可合人矣。訓將年今老矣。前兵判許解屬耳。誰當代其任乎。命善曰。新望中試用其人。似甚宜矣。上曰。莫如宿趼矣。仍落點鄭好仁。璹曰。兵曹判書鄭好仁。旣已批下。卽爲牌招。傳授命召。何如。上曰。依爲之。出擧條上曰。宗廟獻官。當爲變通矣。命善曰。以預差陞實。宜矣。上曰。預差爲幾人乎。吏曹參判當知之矣。一祥曰。以宗臣四人塡差。而多有實頉。皆已陞實矣。上曰。入侍中有淸齋者乎。弘履曰。臣果淸齋矣。上曰。卿甚爲好。進去。可也。上曰。見前兵判。顔色甚衰朽。想必遭事用心而然矣。命善曰。向者人言。雖曰䵝昧。而今則自上開釋。已無餘蘊。在重臣必感泣。而顔色之瘦敗。安得不然乎。上曰。吏判之向時論斥。誠涉過矣。論其凡百。可謂地醜德齊。言其情誼。必當親密。而如是被論。大抵不善涉世。亦有固滯而然矣。命善曰。此無他。不得見信於親知。故逢彼論斥者此也。上曰。日昨左承旨入侍時。亦有下敎。處義之太過。國體之宜顧。申複開諭。而旣已出肅。則雖不關政。在重臣。今後則無引義之端矣。命善曰。聖敎至此。重臣固當含恩畏義。一番開政。無或不可。而終不膺命者。誠可怪矣。上曰。重臣遭事後。心切矜悶。每欲收用。故有是除拜。而從玆以往。予不當捨之矣。命善曰。卽見全羅監司朴祐源。兵使曺學臣狀啓謄報。則興陽縣監林濟遠。左水虞候許侊。以問情之疎漏。謄書之遲滯。爲先罷黜。仍請令攸司稟處矣。許侊則旣已拿問。今無可論。而林濟遠則纔因下敎。特命分揀。道師臣論罪。置之勿罷仍任事。分付。何如。上曰。依爲之。出擧條上曰。使之更爲問情。則問情官又致疎漏。是何故也。命善曰。其所擧行。極涉怪訝矣。上曰。海伯之例兼節度使。兵判開政。然後可以擧行乎。命善曰。然矣。上曰。關東慰諭使。何以尙不還朝也。命善曰。似聞出道於江陵。而尙此未還。似或未及見回還傳敎而然矣。命善曰。備局謄錄。今方申飭抄出。而兩重臣一兼知義禁。一兼都摠管。有妨專役。今姑許遞。宜矣。上曰。禮判別無職務。可以專意抄出矣。命善曰。本曹亦有儀註文書之自多修整時。且無事知該吏。凡於擧行。判堂無不照管。以致多事云矣。上曰。該曹近果有文書修整之事矣。命善曰。備局謄錄。方令着實抄出。而句管堂上金魯鎭徐有隣所帶金吾摠管。俱是劇務不無相妨之端。竝姑許遞。何如。上曰。依爲之。出擧條民始曰。漕船之詐稱破傷。呈戶曹發賣者。昨年自廟堂筵稟申飭。至於在京江潛自賣食。到中路詐稱致敗者。比比有之。及其故敗現發之後。使之生徵。則百計稱頉。竟歸無實。事之痛駭。莫甚於此。在京江時。若能嚴束。使不得潛賣。則故敗之奸計。似可止息。令戶曹另加禁察。俾有實效。何如。上曰。依爲之。出擧條民始曰。考見廣州都試舊節目。則此是出鎭時事。有不可不變改者。而旣是啓下節目。則不敢擅改。自本廳更爲釐正報備局。以爲啓下遵行之地。何如。上曰。依爲之。出擧條昌聖曰。寶鑑印役。今者所印。爲三十五板矣。上曰。先以活字始役乎。昌聖曰。果以活字先印。仍爲翻刻矣。上曰。自何朝寶鑑。先爲刊印乎。昌聖曰。先自英廟朝寶鑑開印役矣。臣有仰達者。領府事以爲。中廟朝溫陵事實。己卯名賢事。當爲入錄云。故往復於校正堂上。則奉朝賀以爲不可。何以爲之乎。上曰。此係公議所在。從好爲之。可也。昌聖曰。別編旣非廣布之件。跋文當入錄於原編之末矣。上則。此則然矣。上曰。刻手爲幾人乎。昌聖曰。自京求得者。只爲十八人。而三人則觀象監爲刋曆。還爲推去。故只以十五人付役矣。命善曰。寶鑑之役。關係甚重。而至於曆事。固是不可廢之節。故果以三名推來矣。昌聖曰。嶺南刻手僧徒。優數上來。則可以從速訖役矣。上曰。僧徒入城。旣有禁令。將欲付役。入接於何處乎。民始曰。印役雖重。不可使之入城。留置於摠戎廳。自外刻納。則好矣。上曰。卿言誠是。留置城外平倉等處。分授使刻。則尤爲便宜矣。昌聖曰。堂郞間一員出去監董。然後可以開役矣。命善曰。原本詳加釐正。使之出送。則雖無堂郞。可以開刻矣。上曰。似聞今歲初。齋米僧入城云。其果然乎。昌聖曰。臣則未聞此事矣。樂性曰。臣亦聞之。村間傳言。齋米僧。限三日許入城中云矣。上曰。判尹固當申飭。而何如是擧行乎。昌聖曰。臣聞僧之上佐。入乞齋米云。而未聞有此事矣。上曰。上佐亦是僧徒。初不禁察可乎。民始曰。姑未剃髮。則難以分別禁斷矣。上曰。東城外僧房。居在最近。故使之移建稍遠處。伊後尼徒更爲入居乎。昌聖曰。入居與否。臣姑未聞矣。上曰。八道僧徒。皆有公役。而齋宮僧獨免云。然乎。命善曰。京外齋宮。無論大小。擧皆免役矣。上曰。丙申年。所謂願堂。盡爲革罷。位牌埋安於淨潔處。今則無稱以願堂。免其役矣。有隣曰。全羅道則所在願堂。或罷或不罷。而年前入啓單子。尙未下矣。命善曰。臣聞巫女或往來城中云。令京兆分付各部。另加禁飭。宜矣。上曰。巫女雖已逐出江外。其所往來。如奉恩寺竄猫。卽爲還渡。終難痛禁矣。昌聖曰。巫女雖或入城。裙帶掩面。潛蹤往來。實難察禁矣。有隣曰。李性默所押巫女。自是高陽女。而移囚營獄。已至累朔。臣意則還送本郡。待用刑懲治。宜矣。上曰。依此爲之。可也。上曰。判尹爲人。本有文人習氣。外似疎闊。而內實綜明。至於京兆。供職愈勤。予甚嘉歎矣。命善曰。判尹本以國事自任。前後奉公不憚勤勞。誠爲可尙矣。璹曰。軍門將校限三日內不出代。則有自政院察推之成命。而今番則各軍門。皆備望修送。見滯於兵曹云。似無察推之事矣。上曰。新除兵判出仕後。可以擧行矣。上曰。畿伯以廣民事。有所査啓。而其所論罪。不免太歇。且査辭亦不分明。故將欲施以推考之典。更令從實査聞矣。命善曰。廣民所犯。關係莫重。而今此畿伯之泛然査啓。誠甚駭然矣。樂性曰。闕門作挐。卽一變怪。不可以尋常處之。更令本道嚴査用法。宜矣。福源曰。此而泛治民習。莫可痛革。其首倡人。分付道臣。更査狀聞。宜矣。上曰。衿川縣吏。姑未用法。故廣民事又出。而論其所犯。邑民之作拿闕門。比諸縣吏之謀害官長。尤有重焉。且守禦使自是本營大將。則渠何敢直往守禦使家。破門發喊。無所不至乎。命善曰。厥民旣不知有闕門。安知其大將之門乎。其首倡數三人。必令査得。快施梟示之典。然後此等頑民。可以懲畏矣。上曰。厥民作挐時。近仗軍士。欲爲防禁。反被毆打。且御營廳軍士。適到闕門。亦被毆傷。其所作變。實係紀律。其時首倡人。卽地縛置。則似甚爲好而不能矣。民始曰。其時果欲結縛。而咆哮毆打。故終不得縛置云矣。上曰。此民必欲用法。將臣所見。果何如。善復曰。此是亂民之亂民。亟施典刑。宜矣。上曰。向日儒臣啓辭。只以治罪爲請。將施何罰。而以治爲言乎。有成曰。其罪名猝難的定。以治罪仰請矣。民始曰。彼玉堂。目見其作挐之狀云矣。上曰。何以親見乎。有成曰。立於玉堂廳上。則直對金虎門。故見之矣。上曰。畿伯狀啓。極甚礙眼。而本府査報。卽是前府尹所報乎。民始曰。執捉六人以報者。卽前府尹。而至於査報則乃新府尹矣。臣聞監司。則初不欲狀聞。只欲自本營懲治。故臣以不當自營門治罪之意。言送矣。上曰。玉堂只請治罪。故道臣歇看而然矣。此而歇勘。後弊難防。且今欲用法者。亦是生道殺人之意矣。樂性曰。其所用法。斷不可已也。上曰。還穀之出置庭中者。渠輩私自分去云。然乎。樂性曰。臣亦聞之。果如是矣。民始曰。亂入倉庭。自相分給而去。尤極痛駭。而大抵廣民。民是兵也。兵是民也。紀律所在。後弊宜防。其中數三人。査得用律。宜矣。上曰。今此査實之際。民皆曰不到闕門。只數人有犯云。此亦不成說矣。命善曰。厥民之來與不來。自有分給成冊。可以査出矣。民始曰。以面分給故無成冊。而雖無成冊。亦可無査出之道乎。命善曰。前則府尹領民上來。以爲分給矣。今不領來者。亦可怪矣。民始曰。本府方有城役。故府尹未能領來矣。上曰。本州民習。自來獰悍。其中受糶之民。或有兩班乎。民始曰。果有班名者矣。上曰。本州素稱難治。緣何而有是弊端乎。民始曰。幅員甚廣。民戶雖多。統而計之。則班戶幾至四分之三。且宰相家丘墓。多在此州。故弊瘼多端。以是難治矣。上曰。厥民査事。當以秋曹擧行矣。有隣曰。畿伯狀啓啓下後。臣曹可以擧行矣。上曰。其所査得之策。卿更加出意見爲之。可也。有隣曰。査啓之時。自本州報于營門。自營門報于臣曹。自臣曹以爲入啓乎。上曰。可矣。命善曰。厥民査得之後。移囚營獄。待用刑。自刑曹捧結案正法。宜矣。樂性曰。監營本無犴獄。仍囚本州獄。待用刑。捉來用律。宜矣。上曰。厥民不必自刑曹捧結案。牢囚本州獄。自本州用法。然後民知有國法。而頑習可懲矣。命善曰。近來民習。極甚狡悍。昨年江民。以麯廛事。齊到判尹家。發喊作挐。故其時作頭人數人。已爲刑配矣。上曰。判尹詳奏其事實。可也。昌聖曰。江民果以麯廛事。來訴臣曹。事甚無狀。故渠輩所持文書。欲爲燒火。則厥民來到臣家。至有發喊之擧。故果爲照律定配矣。上曰。昨夏東郊擧動時。脫笠伏地者。果是此民乎。昌聖曰。然矣。命善曰。江民旣施刑配。則廣民之用法。尤無可言矣。昌聖曰。坐更事。今已釐正。當爲入啓乎。上曰。坐更之古無今有處。盡爲釐正乎。昌聖曰。以己未前後。今俵釐正矣。上曰。自政院入之。可也。上曰。摠戎廳事。摠帥盡爲釐正乎。命善曰。俄聞摠帥言。則逋欠姑未畢捧。而今則非時。故姑爲停捧云矣。上曰。今所未捧爲幾石乎。昌運曰。爲一千九百石。而至於一千四百石。指徵無處。故已爲報備局矣。上曰。所捧爲幾何。昌運曰。爲一千三百石。而未捧者趁今欲徵。則民間必致騷擾。故果爲停捧矣。上曰。以宣傳官廳事。拿處守令。何當上來乎。善復曰。草溪德川俱是七八日程。故似或遲滯。至於禮山。程途最近。非久當上來。而沈默之林泰遠。本廳初不發簡。此兩守令之當初遲滯。本非渠罪。而在囚者誤認錯告。致有拿來之命矣。命善曰。俄與訓將。有所酬酢。而雖曰無罪。旣有成命。惟當納供後。可以區別矣。上曰。薦記書拔。書員爲之云。伊時書員。似當有之矣。柱國曰。其書員今果有之。故臣査問。則只言行首宣傳官。自入侍退出。遂爲一會。使渠書之。故書之而已。其外事。全不知之云矣。上曰。以入侍退出後。一會之說。隱然歸之於出於上意者然。極爲非矣。且洪龍壽事出後。又有此等之說。尤涉痛駭矣。樂性曰。其心所在。誠極驚駭矣。上曰。事在年久。雖未詳知。而若考下敎之有無。果無是事。則渠輩當施重勘矣。柱國曰。渠輩只畏作隻於庶流。屢次下問。終不直告者。誠甚無狀矣。上曰。李應爀之自首。足爲可尙。而至於李儒敬吳毅常。雖曰新許參宣傳官。寧有不知之理乎。渠輩職在近密。與他有異。而終事抵賴者。極甚駭痛。南愼五則無足可問矣。善復曰。聖敎至當矣。上曰。李儒敬等。到今以何辭爲言耶。善復曰。儒敬則極甚惶悚。更無所達云。毅常則今見李應爀書後。始乃覺得云矣。樂性曰。毅常之以此推諉者。亦不成說矣。上曰。南有寬。以其時元掌務官。亦云不知乎。善復曰。此人人事。本甚昏謬。似或不知矣。上曰。沈公協爲人。與南有寬何如。善復曰。果無彼此。而尤爲昏迷矣。上曰。一自書拔之後。新錄之人。便同永枳。其在方長不折之意。甚可嗟惜矣。大抵此等之弊。未必不由於銓郞復舊之事。尤爲痛駭矣。摠戎使何不善敎其子。致有此事乎。李儒敬等。當以詐不以實。欲施當律矣。命善曰。事旣如此。難免其律矣。上曰。今此自首者。果是某某耶。柱國曰。李應爀李漢棟南有寬十餘人矣。上曰。其中當有發論之人矣。命善曰。使之査問。則可以覈得矣。善復曰。新錄見拔之人。初則不知裏面。頗抑菀矣。今此嚴覈之後。渠輩皆感泣云矣。上曰。以渠輩身世論之。一自見拔之後。未免永枳之人。所見極甚矜惻。故使之嚴査決罪。以慰其意矣。命善曰。今此下敎。誠聖德事矣。上曰。行首宣傳官。必擇人然後可鎭一廳矣。柱國曰。防禦使中使之擇差。則可得其人矣。善復曰。元厚鎭足當此任矣。上曰。李邦五爲人亦好矣。性源曰。欲畀此任。無出此數人矣。命次對諸臣先退。命書傳敎曰。詞訟劇地。堂上不可不備員。在外刑曹參議許遞。前望單子入之。又命書榻敎曰。同副承旨馳詣宗廟永禧殿。奉審摘奸以來。又命書榻敎曰。左副承旨馳詣景慕宮。奉審摘奸以來。上曰。左承旨承牌乎。鼎鎭曰。臣姑未知矣。命書榻敎曰。新除授吏曹參議。牌招察任。命退。承史以次退出。